Arbejdstilsynet mener, at de ansatte på plejehjemmet Margrethelund i Dronninglund risikerer at tage skade på både krop og sjæl.

Efter et besøg på plejehjemmet i sidst i november udstedte ATs repræsentanter en række påbud til kommunen. Blandt andet skal kommunen rette op på problemer med manglende eller forkert brug af tekniske hjælpemidler, manglende beskrivelser af arbejdet med at håndtere personer og sidst men ikke mindst skal kommunen gøre noget ved det psykiske arbejdsmiljø. Arbejdstilsynet konstaterede problemer de ansatte imellem, beboerne imellem men også mellem de ansatte og de ældre. Mange af beboerne har eksempelvis en udadreagerende adfærd, andre chikanerer de ansatte med grove gloser eller med direkte vold. HR-konsulent Knud Erik Sørensen fra Brønderslev kommune siger at man straks tager fat på at efterkomme Arbejdstilsynets påbud. Det oplyser DR/Nordjylland.